Godset-Pedersen kalt inn på teppet
Det er Drammens Tidende som melder dette torsdag. – Marcus Pedersen har vært involvert i en uønsket hendelse som ikke er i tråd med klubbens verdier og det vi ønsker å stå for som klubb, sier daglig leder Dag Lindseth Andersen til Drammens Tidende. Redaksjonelt samarbeidIfølge Drammens Tidende skal bakgrunnen være at Pedersen var på byen natt til søndag før kampen mot Kristiansund. Til VG vil ikke Godsets daglige leder bekrefte hva møtet skyldes: – Det er som nevnt en hendelse som ikke er i tråd med klubbens verdier. – Hvor alvorlig ser dere på dette? – Vi ser alvorlig på det. Derfor har vi håndtert det som vi har gjort og innkalt Marcus til møte. Både vi og Marcus ser alvoret i dette. – Hvilken straff får Pedersen? – Det kan jeg ikke si noe om. Vi jobber med de virkemidler som er tilgjengelig og har en god dialog med Marcus Pedersen. VG har vært i kontakt med Marcus Pedersen. – Jeg har ingen ytterligere kommentarer, melder han. Marcus Pedersen har hatt en lårskade som har gjort at han har vært ute av spill siden lokalderbyet mot Mjøndalen den 12. april. Dag Lindseth Andersen svarer slik når VG spør om Marcus Pedersen er aktuell for kampen til helgen: – Han sliter med en skade, så det vet jeg ikke. Trener Bjørn Petter Ingebretsen sa etter kampen mot Kristiansund søndag til VG at det ble bestemt på lørdagens trening at Marcus Pedersen ikke skulle spille. Drammens Tidende erfarer at stjernespissen ikke har fått noen sportslig straff og trener som vanlig med laget. Hedmarkingen scoret 14 ganger for Strømsgodset i fjor og var en av lagets viktigste spillere.
Marcus Pedersen (28) har hatt et møte med Strømsgodset-ledelsen etter en «uønsket hendelse».